**Dôvodová správa**

**A. Všeobecná časť**

 Účelom predkladaného návrhu zákona o príplatku k dôchodku politickým väzňom je zmierniť krivdy, ktoré komunistický režim spôsobil politickým väzňom a ich rodinným príslušníkom.

 Návrh zákona vychádza z ustanovenia § 6 zákona Národnej rady Slovenskej republiky č. 125/1996 Z. z. o nemorálnosti a protiprávnosti komunistického systému, podľa ktorého má osobitný zákon upraviť zmiernenie niektorých krívd spáchaných na odporcoch komunistického režimu a na osobách, ktoré boli postihnuté jeho perzekúciami.

Cieľom návrhu zákona je zlepšiť sociálnu situáciu osôb, ktoré boli v období od 25. februára 1948 do 31. decembra 1989 väznené a boli súdne rehabilitované podľa zákona č. 119/1990 Zb. o súdnej rehabilitácii v znení neskorších predpisov. Zákon o súdnej rehabilitácii neriešil zlú sociálnu situáciu, do ktorej sa dostali bývalí politickí väzni, upravoval iba nárok na odškodnenie, ktorý zahŕňal náhradu za stratu na zárobku, náhradu škody na zdraví, náhrady trov, náhradu zaplateného peňažného trestu. Sociálna situácia – znevýhodnenie bola doposiaľ riešená iba poskytnutím jednorazového finančného príspevku podľa zákona č. 462/2002 Z. z. o poskytnutí jednorazového finančného príspevku politickým väzňom v znení neskorších predpisov. Toto riešenie sa ukázalo ako nepostačujúce, preto sa prikročilo k vypracovaniu tohto návrhu zákona.

Osobitnú a obdobnú právnu normu prijali v roku 2004 aj v Českej republike (Nařízení vlády č. 622/2004 Sb. o poskytování příplatku k dúchodu ke zmírnění některých křivd zpúsobených komunistickým režimem v oblasti sociální).

 Návrh zákona je v súlade s Ústavou Slovenskej republiky a problematika návrhu zákona  nie je upravená v práve Európskych spoločenstiev a v práve Európskej únie.

 Odhad dopadov na štátny rozpočet je uvedený v Doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie. Návrh zákona nemá vplyv na rozpočty obcí, rozpočty vyšších územných celkov, životné prostredie, zamestnanosť, životnú úroveň obyvateľstva a na podnikateľské prostredie.

# Doložka zlučiteľnosti návrhu zákona s právom Európskych spoločenstiev

**a s právom Európskej únie**

1.      **Navrhovateľ zákona**: poslanci Národnej rady Slovenskej republiky

2.      **Názov návrhu zákona:** Zákon o príplatku k dôchodku politickým väzňom

3.**Záväzky Slovenskej republiky vo vzťahu k  Európskym spoločenstvám a k Európskej únii:**

a)      identifikácia predmetu návrhu právneho predpisu z pohľadu Zmluvy o pristúpení Slovenskej republiky k Európskej únii, najmä z Aktu o podmienkach pristúpenia a jeho príloh a z hľadiska plánu legislatívnych úloh vlády Slovenskej republiky:

-          zo Zmluvy o pristúpení Slovenskej republiky k Európskej únii a Aktu o podmienkach pristúpenia nevyplývajú pre Slovenskú republiku záväzky,

-          návrh právneho predpisu nie je uvedený v Pláne legislatívnych úloh vlády na rok 2007,

4.      **Problematika návrhu zákona** nie je upravená v práve Európskych spoločenstiev  ani v práve Európskej únie.

5.      **Stupeň zlučiteľnosti návrhu zákona s právom Európskych spoločenstiev a s právom Európskej únie**: bezpredmetné.

6.      **Gestor:** bezpredmetné.

7.      **Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ**: pri príprave návrhu zákona nebola účasť expertov, ani iná forma spolupráce.

**B. Osobitná časť**

**K § 1**

 Vymedzuje sa predmet návrhu zákona ako právna úprava poskytovania príplatku k dôchodku ako sociálnej dávky z dôvodu zmiernenia krívd spôsobených komunistickým režimom politickým väzňom a ich rodinným príslušníkom na Slovensku v období od 25. februára 1948 do 31. decembra 1989. Navrhuje sa, aby príplatok k dôchodku mal charakter sociálnej dávky z dôvodu oslobodenia od dani z príjmov fyzických osôb a jeho započítavania do príjmov podľa zákona o životnom minime.

**K § 2**

 Navrhuje sa okruh oprávnených osôb, ktorým po splnení ustanovených podmienok vznikne nárok na príplatok k dôchodku.

**K § 3**

 Navrhuje sa úprava výšky príplatku k dôchodku, ktorá je diferencovaná v závislosti od druhu dôchodku, ku ktorému sa príplatok navrhuje poskytovať. Navrhuje sa nezlučovať príplatok s dôchodkom z dôvodu, aby nepodliehal zvyšovaniu. Súčasne sa navrhuje právny režim poskytovania príplatku k dôchodku.

**K § 4**

Navrhuje sa, aby o príplatku k dôchodku rozhodovala Sociálna poisťovňa a orgány príslušné na výplatu dôchodkov v pôsobnosti silových rezortov. Súčasne sa navrhuje procesnoprávna úprava v zásade so subsidiárnym použitím zákona o správnom konaní.

**K § 5**

 Navrhuje sa, aby príplatok k dôchodku bol financovaný zo štátneho rozpočtu.

**K § 6**

 Navrhuje sa, aby zákon nadobudol účinnosť 1. júla 2007.